બીજું વિશ્ર્વયુદ્ધ ફાટી નીકળ્યું ત્યારે રોયલ ઈન્ડિયન નેવી પાસે માત્ર 114 અધિકારી, 1732 સૈનિકો કાર્યરત હતા; જેમાની કેટલીક ટુકડીને યુદ્ધમાં મોકલવાનો નિર્ણય થયો. પછી 1942 સુધીમાં બ્રિટિશ અધિકારીઓએ નેવીમાં ભરતી કરીને અધિકારીઓ અને નૌસેનિકોનો આંકડો પાંચ-છ ગણો મોટો કરીને ખરા અર્થમાં તેને વિશાળ બનાવી દીધી હતી. વિશ્ર્વયુદ્ધ દરમિયાન હિંદ મહાસાગરમાં જે ઓપરેશન પાર પાડવામાં આવ્યાં તેમાં રોયલ ઈન્ડિયન નેવીએ મુખ્ય ભૂમિકા ભજવી હતી. યુદ્ધ પૂર્ણ થયું ત્યારે 1945માં રોયલ ઇન્ડીયન નેવીનું કદ ખુબ જ વિસ્તરી ચુક્યું હતું અને એક વિશાળ દેશને છાજે તેવી નૌસેના તૈયાર થઈ ચુકી હતી. અધિકારી અને નૌસેનિકોની સંખ્યાનો આંકડો 25,000ને પાર કરી ચુકી હતી. આ સાથોસાથ લડાયક જહાજની સંખ્યા પણ 100નો આંકડો પર કરી ચુકી હતી. દરિયાની રખેવાળી માટે સાત શસ્ત્રસજ્જ નાવ, 2 ડેપો જહાજ અને 30 સહાયક જહાજ, 15 લેન્ડિંગ એરક્રાફ્ટ અને કેટલાંક વહાણો મળીને એક શક્તિશાળી નૌસેના પાસે હોવા જોઈએ તેવાં તમામ સાધનો ઉપલબ્ધ બન્યાં હતાં.